Сыжажэ Хьэсэн и къулыкъур ехъуэж
Бахъсэн муниципальнэ районым щIыпIэ унафэр зегъэкIуэнымкIэ и советым VI хэхыгъуэм и пIалъэр къэмысауэ иригъэкIуэкIа 8-нэ сессием къыщащтащ Бахъсэн муниципальнэ районым и щIыналъэ администрацэм и Iэтащхьэм и къулыкъум Сыжажэ Хьэсэн зэрытекIым теухуа унафэ. Ар тращIыхьащ «Урысей Федерацэм щIыпIэ унафэ щызегъэкIуэныр къызэгъэпэщынымкIэ псоми яхуэгъэза хабзэхэм я IуэхукIэ 2003 гъэм жэпуэгъуэм и 6-м къащта Федеральнэ закон №131-ФЗ-м, апхуэдэу Бахъсэн муниципальнэ районым и Уставым и 41-нэ статьям и Iыхьэ 1-м и пункт 2-м.
ЗэIущIэм хэтащ Къэбэрдей-Балъкъэр Республикэм и Iэтащхьэм и Администрацэм и УнафэщIым и къуэдзэ — щIыпIэ унафэр зегъэкIуэным пыщIа IуэхухэмкIэ управленэм и унафэщI Сарбашевэ Светланэ. Абы къыхигъэщхьэхукIащ районым и социально-экономикэ зыужьыныгъэр щIэгъэхуэбжьэнымкIэ Сыжажэ Хьэсэн фIыщIэ ин зэрыбгъэдэлъыр икIи къигъэлъэгъуащ ар и къулыкъум щытекIым и щхьэусыгъуэр икIэщIыпIэкIэ нэгъуэщI IэнатIэ пэрыувэн зэрыхуейр арауэ зэрыщытыр.
Район администрацэм и Iэтащхьэу зэрылэжьа илъэ-си 6-м къриубыдэу Сыжажэ Хьэсэн къаруушхуэ ирихьэлIащ республикэм и муниципальнэ щIыналъэ нэхъ ин дыдэхэм ящыщ зым зегъэужьыным. А зэманым къриубыдэу районым хиубыдэ жылагъуэхэм сабий садхэр, спорт IуэхущIапIэ-хэр, стадионхэр дащIы- хьащ, псэупIэ-коммунальнэ хозяйствэм и лэжьыгъэр нэрылъагъуу ефIэкIуащ.
ЕхъулIэныгъэ инхэр иIэщ районым и мэкъумэш IэнатIэми. Абы инновацэ технологиехэр, нэгъуэщI къэралхэм я лэжьэкIэ пэрытхэр къыщагъэсэбэпу хуежьащ.
Иужьрей илъэсищым Бахъсэн районыр социально-экономикэ зыужьыныгъэр зэрекIуэкIым и лъэныкъуэкIэ республикэм щыпашэхэм ящыщщ. 2016 гъэм абы и бюджетыр сом зы мелардым щхьэдэхащ.
Муниципальнэ IэнатIэр щрихьэкIа илъэсхэм къриубыдэу Сыжажэ Хьэсэн къратащ Урысей Федера-цэм и Президентым и ЩIыхь тхылъыр, Урысей Федерацэм Мэкъумэш хозяйствэмкIэ и министерствэм и ЩIыхь тхылъыр, Къэбэрдей-Балъкъэр Республикэм и ЩIыхь тхылъыр, КъБР-м и Парламентым и ЩIыхь тхылъыр. «Физкультурэмрэ спортым-рэ зегъэужьынымкIэ бгъэдэлъ фIыщIэм папщIэ», «Бахъсэн муниципальнэ районым щIыхь зиIэ и цIыху», «Урысей Федерацэм егъэджэныгъэмкIэ щIыхь зиIэ и лэжьакIуэ», «КъБР-м и мэкъумэш хозяйствэм щIыхь зиIэ и лэжьакIуэ» цIэхэр къыфIащащ.
Конкурс Iуэхухэр зэфIагъэкIыу Бахъсэн районым и щIыналъэ администрацэм и Iэтащхьэр хахыху а къулыкъур пIалъэкIэ игъэзэщIэну и пщэ иралъхьащ Бахъсэн районым и щIыналъэ администрацэм и Iэтащхьэм и япэ къуэдзэ Къанэмэт Рустам.
Чылар Аринэ.
